ועדת החוקה, חוק ומשפט, כנסת 24, פרוטוקול מספר 285, 2022-05-31 12:00

גלעד קריב: מכובדי, שלום לכולם.

גלעד קריב: תודה לכל המתכנסים והמתכנסות.

גלעד קריב: תודה לחבר הכנסת האוזר, חברת הכנסת בזק, חבר הכנסת דוידסון וחבר הכנסת קרעי על הצטרפותם לדיון.

גלעד קריב: אנחנו נמצאים בדיון להנמקת הסתייגויות ולהצבעות על ההסתייגויות ועל הצעת החוק שעוסקת כמובן בנושא הדיוור הדיגיטלי.

גלעד קריב: כותרת החוק הפורמלית היא "הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021.

גלעד קריב: שם החוק ישונה בעקבות הפרדתו מחוק ההסדרים של השנה שעברה לחוק פנייה לגופים ציבוריים באמצעי קשר דיגיטליים (תיקון מס' 2), ככל הנראה, התשפ"ב-2022.

גלעד קריב: אני אציין בפתח הדיון, שיתחיל כמובן בהנמקת ההסתייגויות והצבעה עליהן, שזה הדיון ה-13 שאנחנו מקיימים בהצעת החוק הזאת.

גלעד קריב: הדבר מעיד ראשית עד כמה החוק הזה לא היה ראוי להגיע מלכתחילה במסגרת הצעת חוק ההסדרים.

גלעד קריב: הדבר השני שאנחנו יכולים להעיד ממספר הדיונים הוא כמה זמן הוקדש גם בתוך אולם הוועדה וגם מחוצה לו על-מנת להכין את החוק הזה לקראת הקריאה השנייה והשלישית.

גלעד קריב: אני כמובן מודה לחברות וחברי הכנסת שנטלו חלק בדיונים הארוכים, לנציגי משרדי הממשלה השונים, גם המשרד המציע וגם ייתר המשרדים המעורבים, לצוות של הייעוץ המשפטי של הוועדה, ששקד על העניין ימים כלילות ליטרלי - -

אלעזר שטרן: לילות כימים.

גלעד קריב: לא, אצלנו בכנסת אפשר לומר ימים כלילות, לילות כימים, כבר הכול מתערבב לו, וגם לנציגי החברה האזרחית שתרמו רבות לדיון.

גלעד קריב: לפנינו הסתייגויות של חברי כנסת ושל קבוצות חברי כנסת.

גלעד קריב: הרוב המכריע של ההסתייגויות באמת נוגע לגוף ההצעה ולנושאים שונים שדנו בהם.

גלעד קריב: אם חברי כנסת שיציגו את ההסתייגויות יבקשו לנמק במשותף, וזה על-פי רצונם - -

שלמה קרעי: אפשר לנמק במשותף אבל אני מבקש שאם יחזרו אלו שבאמת נכחו כאן בדיון, הם כרגע הלכו לדיונים אחרים ואני מנמק במקומם, אז תאפשר להם כמובן - -

גלעד קריב: אנחנו תמיד מאפשרים לאנשים לנמק - -

שלמה קרעי: לא תמיד...

גלעד קריב: פה בוועדה תמיד.

גלעד קריב: בוועדה הזאת אנחנו לא חוסמים מנמקים.

גלעד קריב: בכל מקרה, חבר הכנסת קרעי, אתה מבקש, חבר הכנסת קרעי, ומוכן לנמק ביחד את כלל ההסתייגויות.

גלעד קריב: אם אני מבין, זה גם ההסתייגויות שהוגשו על-ידי חברי הכנסת הספציפיים שמנויים בהסתייגויות לפני סעיף 2 וגם את ההסתייגויות של קבוצת הציונות הדתית, ש"ס, יהדות התורה והליכוד?

שלמה קרעי: נכון.

שלמה קרעי: לא שלך ולא של הרשימה המשותפת.

גלעד קריב: בסדר גמור.

גלעד קריב: ככול שיבקשו חברי כנסת נוספים להתייחס בקצרה, כמובן שנאפשר להם.

גלעד קריב: אז חבר הכנסת קרעי, בבקשה אדוני.

שלמה קרעי: תודה, אדוני יושב-הראש.

שלמה קרעי: קודם כול, הייתי כאן ממש בדיונים שהיו כאן

שלמה קרעי: במסגרת חוק ההסדרים בנושא הזה, וראינו שיש כאן סוג של ניתוק – חוק שמנסה להסתכל על כולם, מדינה שמנסה להסתכל על האזרחים שלה במבט מגבוה, בלי באמת להרגיש מי צריך יותר מגע אישי, מי צריך יותר קשר, מי צריך יותר סיוע.

שלמה קרעי: משהו כמו ניתן לרובוטים לעשות את שלהם וגם ככה אין לנו מנדט מהציבור אז בואו נתנתק ממנו במסרים שאנחנו מעבירים לו.

שלמה קרעי: לפני שאכנס לדברים – זה מה שהיה בדיון בחוק ההסדרים ואני מבין שמאז היו דיונים נוספים שלא הייתי בהם.

שלמה קרעי: יש כאן הסתייגויות שאני עובר עליהן, של חבר הכנסת אורי מקלב ושל אחרים, שהן מאוד-מאוד ענייניות שנוגעות בבעיות נקודתיות שאני מתפלא שזה צריך בכלל לבוא כהסתייגות של חבר כנסת מהאופוזיציה ולא כדרישה של יושב-ראש הוועדה, שמנסה לתכלל כאן את האירוע, מנסה לגרום להנמיך את הציפיות של הממשלה אל מול להגיע לאיזו נקודת ממשק בין מה שהציבור צריך לבין מה שהממשלה הייתה מעדיפה שיהיה כאן.

שלמה קרעי: אני אעבור על חלק מההסתייגויות: יש כאן את הסיפור של טלפונים כשרים, שיש כנראה הסתייגות שכותב חבר הכנסת מקלב, שאם יש טלפון כשר שלא מסוגל לקבל תמונה, לא מקבל מייל, לא מקבל מסרונים, אז טלפונים כאלה, שנמצאים תחת בעלותם של משתמשים, של אזרחים, ההמצאה לא תוכל להיות באופן של דיוור דיגיטלי לטלפון.

שלמה קרעי: זה נראה לי דרישה מאוד-מאוד בסיסית והגיונית ואני לא יודע למה היא צריכה להיות כאן כהסתייגות שתכף תדחו אותה.

שלמה קרעי: יש כאן את הסיפור הזה של טלפונים שנותקו, שחברות הסלולר יעבירו דיווח אחת לחודש על טלפונים מנותקים, שגם הם לא יחשבו כמען דיגיטלי לעניין המצאת דברים.

שלמה קרעי: תושבים ששוהים בחו"ל.

שלמה קרעי: יש כאן באמת המון דברים שאני לא יודע למה – אני מניח שנעשו שינויים.

שלמה קרעי: הבנתי שחבר הכנסת מקלב יושב כאן, בוועדה, וזה לא עובר בלי שינויים.

גלעד קריב: חבר הכנסת מקלב תרם רבות לשינויים הנדרשים בחוק הזה.

שלמה קרעי: ובכול זאת, אני רואה שיש הרבה דרישות מאוד בסיסיות שהעלינו אותן כאן לפני חצי שנה כבר, בדיון בחוק ההסדרים, ואני רואה שהמים לא הספיקו לחורר את לב האבן שלכם.

שלמה קרעי: אז אני באמת חושב שעדין החוק לא בשל.

שלמה קרעי: כשיש הסתייגויות כאלה בסיסיות, זה חוק שאנחנו עדין לא יכולים לקבל אותו.

שלמה קרעי: לכל הפחות צריך לנסות כן לבצע את השינויים הבסיסיים שנדרשים כאן.

שלמה קרעי: יש כאן המון הסתייגויות ענייניות, כמו שאמרתי, חוץ מכמה הסתייגויות – גם ההסתייגויות בנוגע לניתוק של הממשלה מאזרחיה, שאתה חושב בטח שזאת הסתייגות לא עניינית, בעיני זו הסתייגות מאוד-מאוד עניינית כי זה מהות החוק הזה.

שלמה קרעי: זה חוק שאומר שלא רוצים קשר.

שלמה קרעי: כמו שהבנקים סוגרים סניפים ואת הכול מנסים להפוך לדיגיטלי, ושהזקנים יסתדרו לבד ומי שלא מסוגל לעשות את זה באופן דיגיטלי – שיסתדר, אז המדינה הפכה להיות בנקים.

שלמה קרעי: אמנם הבנק של עבאס, הבנק של טיבי, הבנק של זועבי אבל היא מתנהגת כמו הבנקים בתקופה האחרונה, שהיא רוצה לסגור סניפים ולא להיות בקשר אמתי וחם ואנושי יותר עם האזרחים שלה.

שלמה קרעי: אז בהחלט אני חושב שגם ההסתייגויות שבעיניכם נראות אולי ביקורתיות מידי, מתריסות מידי - -

גלעד קריב: לא, כלליות, לא נקודתיות.

שלמה קרעי: זה לא רק כלליות.

שלמה קרעי: תראה, את מטרות החוק שהממשלה מנותקת וכל זה, אנחנו מכניסים כמעט בכול חוק אבל כאן זה משתלב ככפתור ופרח עם ליבת החוק הזה, שהחוק מנסה לנתק את האזרחים מלקבל מענה יותר אנושי, מלקבל מענה שמתאים יותר לצרכים ולדרישות שלהם ולהפוך את הממשלה לסניף בנק ללא אנשים ואת אזרחי ישראל לנתונים לחסותם של רובוטים שישלחו אליהם בדיוור אלקטרוני הודעות שתוצאותיהן מי ישורנו.

שלמה קרעי: זהו.

שלמה קרעי: אני חושב שכדאי לשקול לפחות חלק מההסתייגויות המהותיות של חבר הכנסת מקלב בכובד ראש ולא להעביר את זה ככה כלאחר יד.

שלמה קרעי: גם תעבירו את זה, כמו שאמרנו לאורך כול התקופה האחרונה, אנחנו מכינים חוק כולל, כמו שאתה אומר.

שלמה קרעי: כמו שיש הסתייגות כוללת אז יש לנו חוק כולל שיהיו כתובים בו כול החוקים שעברו בממשלת ההונאה מבוטלים, אז גם זה יהיה ביניהם.

שלמה קרעי: תודה.

גלעד קריב: בסדר גמור.

גלעד קריב: תודה, אדוני.

גלעד קריב: מלבד ההסתייגויות הללו, הרשימה המשותפת הציגה הסתייגויות?

גלעד קריב: בסדר גמור.

גלעד קריב: חבר הכנסת סעדי, האם תרצה להתייחס באופן מנומק כול הסתייגות או להתייחס באופן כולל לכלל ההסתייגויות שאתם הגשתם?

אוסאמה סעדי: אני אעשה את זה משולב.

גלעד קריב: בבקשה אדוני.

גלעד קריב: אנא קרב את המיקרופון כדי שניטיב לשמוע אותך.

אוסאמה סעדי: תודה, אדוני היושב-ראש, חבריי חברי הכנסת, תראו, אין ספק שאנחנו נמצאים בעידן דיגיטלי ולכן אנחנו צריכים להתאים את עצמנו לעידן הזה.

אוסאמה סעדי: אבל מה לעשות, שעדין יש חלקים מסוימים במדינה שאו שהמדינה עדין לא מספקת את האמצעים הדרושים על-מנת שהחלקים או החברות האלה או האוכלוסיות האלה יקבלו את כול השירותים הדיגיטליים, ובמיוחד אני מתייחס לחברה שאני בא ממנה ואני מייצג אותה, החברה הערבית, שיש לנו עדין מלא בעיות בתחום הדיגיטלי והטכנולוגי.

אוסאמה סעדי: עכשיו מנסים ונזכרים שצריך לפרוס סיבים אופטיים בכול היישובים אבל עדין יש ישובים נכבדים ורבים שעדין לא מחוברים ולא התחברו.

אוסאמה סעדי: גם יש לנו בעיות קליטה, בעיות באינטרנט ואפילו בעיות בדואר.

אוסאמה סעדי: יש בעיות עם אספקת שירותיי בנקאות, שירותי דואר.

אוסאמה סעדי: יש לנו בעיות קשות מאוד בתחומים האלה, ולכן לעבור מיד מהמצב הקיים והבעיות שיש למצב האופטימאלי של הכול דיגיטלי ולקבל הכול בדיגיטל – הלוואי.

אוסאמה סעדי: אף אחד לא נגד זה אבל אני אומר שזה צריך להיעשות בהדרגה.

אוסאמה סעדי: טוב מאוד שלפחות את ברירת המחדל תיקנו, אדוני היושב-ראש, ועכשיו ברירת המחדל היא שהאזרח הוא זה שיחליט אם למסור את המען הדיגיטלי שלו ואת כתובת האימייל שלו אבל גם משהגיש, הוא לא יכול לחזור בו וברירת המחדל לא בידו.

אוסאמה סעדי: שבעה חודשים ושישה חודשים, אדוני היושב-ראש, זה לא מספיק.

אוסאמה סעדי: ראינו שגם המדינה לא ערוכה.

אוסאמה סעדי: רק לפני כמה ימים הם באו וביקשו עוד תקופה של הביומטרי כי הם עוד לא מוכנים, אז אני לא בטוח שהתקופה הזאת על-מנת לדברר ולפרסם – לכול הדברים האלה צריך לתת תקופת זמן.

אוסאמה סעדי: לכן, אחת מההסתייגויות היא שבאמת ביקשנו לדחות את זה לשנה וחצי או לחלופין, מינימום של שנה.

אוסאמה סעדי: אני חושב שזה חשוב מאוד.

אוסאמה סעדי: נקודה חשובה מאוד, ופה אני פונה לכול חבריי וחברותי לגבי העניין הזה של עיקולים, רשות אכיפה, פקודת מיסים (גביה) – זה לא טוב שאנחנו נשאיר את זה רק כהתראה בדיגיטל ולא בדואר.

אוסאמה סעדי: צריך בתקופה של שנתיים, שלוש, ארבע שנים לפחות להיות משולב גם דיגיטלי וגם בדואר.

אוסאמה סעדי: אזרח לא יכול על סמך זה ששלחו לו הודעה ולמחרת יש לו עיקול בבנק, אז אומרים: בסדר, הוא אישר את זה.

אוסאמה סעדי: מה אישר את זה?

אוסאמה סעדי: אני מקבל הודעות כאלה וכולנו ישר מתחילים למחוק או שאני מקבל הודעה והיא נמחקת ולא שמרתי אותה אז אני לא זוכר.

אוסאמה סעדי: אז אני אומר שבדברים כאלה, שמדובר בנקיטת הליכים משפטיים, בין אם זה עיקול, בין אם זה אזהרה בהוצאה לפועל – זה צריך להיות ברור שהוא קיבל את זה וחתם על זה ולהיות עדין בדואר.

אוסאמה סעדי: אפשר לשלב בין שניהם אבל אי אפשר אך ורק על סמך הדיגיטל.

אוסאמה סעדי: זו נקודה חשובה ומכרעת בעינינו, ואם זה לא יתוקן אנחנו לא נוכל להצביע בעד החוק, עם כול השיפורים והתיקונים.

אוסאמה סעדי: לכן, אני מבקש פה באמת אם יש אפשרות לקבל את ההסתייגויות האלה, אז אנחנו נוכל להצביע בעד החוק.

אוסאמה סעדי: נקודה אחרונה זה בעניין השפה הערבית – אני ביקשתי שתישלחנה הודעות גם בשפה הערבית, במיוחד לקשישים, במיוחד לאזרחים הוותיקים.

אוסאמה סעדי: אחת ההסתייגויות שהגשנו היא שאזרחים ותיקים מעל גיל 60, מעל גיל 70, שבכל זאת, לאוכלוסייה הזאת שאכפת לנו ממנה עדין לשלב בין שתי ההודעות, גם דיגיטלית וגם בדרך הרגילה לקבוצה הזאת, שקשה מאוד שהיא תסתדר עם הדיגיטל.

אוסאמה סעדי: אז מה אנחנו מבקשים, אדוני היושב-ראש?

אוסאמה סעדי: אני אמרתי שלוש, ארבע הסתייגויות חשובות, מהותיות, ואני לא מצטרף להרבה הסתייגויות מהגוש שהגישו הסתייגויות כי אנחנו לא בגוש הזה אבל בואו לקראתנו ואז נוכל להצביע בעד החוק הזה.

גלעד קריב: תודה.

גלעד קריב: מכובדי, ישנן בצד ההסתייגויות של הרשימה המשותפת ושל קבוצת הציונות הדתית, קבוצת ש"ס, קבוצת יהדות התורה וקבוצת הליכוד, גם אני הצעתי שלוש הסתייגויות וגם חברנו, חבר הכנסת בני בגין.

גלעד קריב: לגבי ההסתייגויות שאני הצעתי, הן בדפים שנמצאים לפניכם.

גלעד קריב: אני מבקש לציין שאת הסתייגות מס' 17 אני מסיר.

גלעד קריב: אני רק אסביר לגבי הסתייגות 17, אני רוצה להבהיר: אני מושך את ההסתייגות הזאת לאחר שיג ושיח עם הממשלה, ואני רוצה להסביר לפרוטוקול מה הייתה כוונתי, והדברים יבואו לידי ביטוי באופן הניסוח הסופי: נקודת המוצא של ההסתייגות הזאת הייתה לא לקבוע במסגרת החוק הזה מתי מותר ומתי אסור לממשלה להחליט ששירות מסוים ייעשה אך ורק בדיגיטל כלפי כלל האזרחים.

גלעד קריב: זאת סוגיה כבדה ואני לא בטוח שיש לממשלה היום איזו שהיא סמכות שיורית שבעידן שלא לכול האזרחים יש אמצעים דיגיטליים מותר לה לבוא ולומר שאת השירות הזה האזרח יכול לקבל רק באמצעי דיגיטלי, אבל זה לא היה הדיון שלנו במסגרת החוק.

גלעד קריב: זו סוגיה אחרת שצריך לדון בה.

גלעד קריב: אני רציתי להבטיח דבר אחד והוא שאם לאזרחים שלא בחרו בדיוור דיגיטלי יש דרכים לפנות לאותו גוף ציבורי לא באמצעים דיגיטליים, המדינה לא תוכל לומר לאזרח: הצטרפת לשירות הדיגיטלי, עכשיו הדרך היחידה שלך לדבר איתנו זה במייל שנתנו לך.

גלעד קריב: לא תהיה אבחנה מבחינתי בין אזרחים שהצטרפו לשירות לבין אזרחים שלא הצטרפו לשירות לגבי זכותם להשתמש באמצעים לא דיגיטליים לפנות לרשות.

גלעד קריב: במקום שבו יש פקיד קבלה – פקיד הקבלה הזה ידבר עם אזרח שהצטרף לשירות הדיגיטלי ואזרח שלא הצטרף.

צבי האוזר: לא הבנתי, זאת הייתה ההסתייגות.

גלעד קריב: ההסתייגות שלי כוונה כדי להבטיח את המצב כדי להבטיח את המצב הזה.

גלעד קריב: אני הבנתי שהמדינה כך מבינה ממילא את הוראות החוק, והדבר יטוייב בניסוח הסופי.

גלעד קריב: אז מכיוון שאין מחלוקת עניינית בפרשנות החוק אז ההסתייגות לא נדרשת, והדברים נאמרים לפרוטוקול כדי שלא יהיה ספק לגבי הסכמת הממשלה לפרשנות הזאת של החוק.

גלעד קריב: לגבי ההסתייגות הבאה שאני הגשתי, זאת הסתייגו 34 – אני עמדתי על כך שהשפה הערבית תוזכר בחוק הזה מעבר לעיקרון הכללי של התאמת המסר לאזרח.

גלעד קריב: יש עיקרון כללי של התאמת המסר לאזרח, והרשויות הציבוריות, ממילא יש להן חובה כללית לעשות את מה שאפשר כדי שהמסר יהיה מונגש וכולי.

גלעד קריב: עדין לשפה העברית ולשפה הערבית יש מעמד מכוח החוק במדינת ישראל, אפילו חוק-יסוד, גם השפה העברית שמוגדרת שפת מדינה אבל גם השפה הערבית.

גלעד קריב: לא קבענו כאן עיקרון שהוא כרגע לא ישים במסגרת החוק הזה, לנצל את החוק הזה, כדי לומר שכול מסר של המדינה לאזרח ששפת אמו הוא ערבית ייכתב בערבית.

גלעד קריב: זה ברור שזה לא החוק שמתאים לקבוע בו את העיקרון הזה.

גלעד קריב: חוק-יסוד: ישראל – מדינת הלאום קובע שצריך לקבוע את מעמדה של השפה הערבית בחוק.

גלעד קריב: משימה גדולה שניצבת לפתחנו, שם צריך להיכנס לשאלה איזה שירותים המדינה מחויבת לספק בשפה הערבית.

גלעד קריב: מה שביקשנו פה לבוא ולומר, שבעניין הנקודתי של הפנייה של המדינה לאזרח להצטרף לשירות הדיגיטלי, הפנייה הזאת צריכה להיות בשפה הערבית.

גלעד קריב: אנחנו ניסחנו כאן את ההסתייגות שהודעות לפי סעיף זה יישלחו ככל הניתן גם בשפה הערבית, וכאן הייתה בקשה של הממשלה להכניס את המילים "ככול הניתן" אבל אני אומר עוד פעם, שהלכתי לקראת הממשלה מתוך הבנה שיש הכרה בעיקרון הזה, שההודעה וההזמנה להצטרף לשירות, ששם גם מוסבר לאזרח מה זה השירות הזה של הדיוור הדיגיטלי, זה עניין נקודתי.

גלעד קריב: אפשר לומר שהוא יהיה גם בשפה הערבית מתוך הנחה שאם המדינה לא ידעה או הגופים הציבוריים לא יודעים להבחין בין אזרחים דוברי עברית לבין אזרחים דוברי ערבית, אז את ההודעה הספציפית הזאת אפשר לשלוח לכול אזרח גם בעברית וגם בערבית.

גלעד קריב: אפשר.

גלעד קריב: אם הגוף הציבורי יודע להבחין – הרי אני אומר עוד פעם, אני לא פותח את הדיון מחדש.

גלעד קריב: אני אומר שאני הלכתי בהתאם לבקשת המדינה להכניס את המילים "ככול שניתן" אבל אסור לטעות במשמעות המשפטית והחוקית של קבלת ההסתייגות, אם היא תתקבל.

גלעד קריב: מוטלת כאן חובה על המדינה לדאוג שההודעות מהסוג הזה, אלא במקומות שהמדינה באמת יכולה להוכיח שהיא לא הייתה יכולה, ישלחו גם בערבית.

צבי האוזר: גם אבל.

צבי האוזר: אין מצב שבו המדינה - -

גלעד קריב: אני בכוונה לא נכנס לשם.

גלעד קריב: מה שפת המדינה זה דבר ידוע אבל זו ההסתייגות שאנחנו ניסחנו.

גלעד קריב: הממשלה הציעה לטייב את הניסוח כאן שהודעות לפי סעיף זה יישלחו ככול הניתן באופן מותאם אישית לנמען ובכלל זה גם בשפה הערבית.

גלעד קריב: את זה אני משאיר לענייני ניסוח, אנחנו לא יכולים כרגע לשנות את שפת ההסתייגות, קצבנו זמן להסתייגויות וזה יישאר ברמת הניסוח מול המדינה.

צבי האוזר: השאלה אם אפשר לשמוע הבהרה מבחינת המדינה לעניין השפה.

צבי האוזר: אני חושב שמה שהיושב-ראש כאן מציג הוא נכון.

צבי האוזר: אני רוצה להבין האם יהיה מצב שבו - -

גלעד קריב: לא, זה לא בשלב הזה, למדינה אין כאן תשובה ואני לא חושב שזאת כוונתי גם.

צבי האוזר: זאת לא כוונתך.

צבי האוזר: חשוב להבהיר את זה לפרוטוקול כי אנחנו מדברים על הסתייעות שפתית ולא על בדלנות שפתית.

גלעד קריב: חבר הכנסת האוזר, אני אומר עוד פעם ולכן גם לא קבעתי פה מסמרות: לא רק בשפה הערבית.

גלעד קריב: שמנו ככול הניתן, ולכן אני חושב שההסתייגות הזאת צריכה להתקבל - -

צבי האוזר: אני בעד.

גלעד קריב: - - ויש אבחנה בין השפה הערבית, שהיא שפת האם של 20% מאזרחי המדינה הדרוזים והערבים לבין שפות אחרות שגם לגביהן, במקום שהמדינה יכולה להנגיש את המסר, אז יש חובה כללית לעשות במגבלות הסביר מה שאפשר וצריך.

גלעד קריב: לגבי ההסתייגות מס' 40 שלי, אני רוצה להסביר את העניין: בנוסח שאני הפצתי כנוסח יו"ר, כללנו חובה כפולה בעניין הדיווחים לוועדות הכנסת בנושא אבטחת המידע.

גלעד קריב: היטלנו חובה על הרשות להגנת הפרטיות באמצעות שר המשפטים לדווח לוועדת החוקה על אירועי אבטחת מידע, וכדי להדר במצווה קבענו גם שמערך הסייבר, במסגרת משרד ראש הממשלה, גם הוא ידווח על אותו עניין של פגיעת סייבר.

גלעד קריב: התעוררה פה בהתדיינות בינינו לבין ועדת חוץ וביטחון הנקודה שדיווחים מהסוג הזה לא יכולים להימסר לוועדת החוקה כי ועדת חוץ וביטחון היא הוועדה שמופקדת על קבלת דיווחים על פגיעות אבטחת מידע בתשתיות קריטיות, בתשתיות התמ"ק.

גלעד קריב: ולכן, בנוסח שהפצתי במקור היה כפל דיווחים – הרשות להגנת הפרטיות לוועדת חוקה ומערך הסייבר לוועדה משותפת - -

אלעזר שטרן: שניהם לוועדה משותפת.

גלעד קריב: - - לוועדה משותפת שתוקם במיוחד לעניין הזה בין ועדת חוץ וביטחון לבין ועדת החוקה.

גלעד קריב: בדיונים שערכנו עם גורמי הממשלה החלטנו שיותר נכון לפשט את העניין לרמה שמערך הסייבר צריך לדווח לוועדת החוץ והביטחון – שידווח לוועדת החוץ והביטחון.

גלעד קריב: הרשות להגנת הפרטיות מדווחת לוועדה הזאת, זאת הוועדה שמופקדת על נושא הפרטיות.

גלעד קריב: ממילא כול אירוע של אבטחה, גם אם הוא בשלב מסוים בטיפול מערך הסייבר, הוא מדווח לרשות להגנת הפרטיות, וכדי לפשט את הדברים ולא להקים עוד ועדה משותפת לצורך היבט דיווחי מסוים, אנחנו סומכים שהרשות להגנת הפרטיות תדע לספק לוועדת החוקה את כול המידע הנדרש על פגיעות אבטחת מידע.

גלעד קריב: אנחנו בטוחים שמערך הסייבר ישתף פעולה עם הרשות להגנת הפרטיות ולהיפך כדי לטייב את הדיווחים של הרשות להגנת הפרטיות.

גלעד קריב: וככל שיהיה מידע מסווג, אז יש לנו גם פרוצדורות לדון כאן בוועדה במידע מסווג, וגם בוודאי יש ועדה-אחות בכנסת שתעסוק בנושאים האלה.

גלעד קריב: אז לצורך פשטות העניין, אני הצעתי הסתייגות לנוסח היו"ר המקורי שבמקום ראש הממשלה או שר המשפטים לוועדה המשותפת יקבע בחוק חובת הדיווח של שר המשפטים בכתב לוועדת החוקה, חוק ומשפט על ענייני אבטחת המידע.

גלעד קריב: אלה ההסתייגויות שאני הגשתי.

גלעד קריב: כאמור, אחת אני מושך ועל שתיים נצביע.

גלעד קריב: אני מיד אתן לחבר הכנסת מקלב.

גלעד קריב: חבר הכנסת בגין, אתה גם הגשת הסתייגויות.

זאב בנימין בגין: כן, הן השתרבבו פה עם כלל ההסתייגויות - -

גלעד קריב: כן, אבל יש לנו דף...

זאב בנימין בגין: כן, הן פה השתרבבו.

אלעזר שטרן: אותו דבר הגישו גם הרשימה המשותפת וגם - -

זאב בנימין בגין: אותו דבר?

גלעד קריב: אתה תרצה לנמק אותן?

גלעד קריב: סליחה רגע חבר הכנסת בגין, חבר הכנסת מקלב יצא באמצע דיון אז אם אפשר לתת לו...

גלעד קריב: חבר הכנסת מקלב ואז אתה, בסדר?

זאב בנימין בגין: מובן מאליו שחברי קודם.

אורי מקלב: תודה רבה.

אורי מקלב: ולו נתת לי רק את ההזדמנות שוב פעם להביע את ה - - - והמורשת שלך.

אורי מקלב: אני ממש מתנצל, אני בדיון מהיר שיזמתי בוועדה ואני חייב להיות שם.

אורי מקלב: אני חושב שזה אחד החוקים שצריך לתת אותם כדוגמה מדוע זה היה צריך לצאת מחוק ההסדרים.

אורי מקלב: בסופו של דבר, אני חושב שאתם רוצים דבר יותר מתוקן ויותר רחב ויותר נכנס לפרטים.

אורי מקלב: זה דבר שצריך להגיד אותו, שזה לא היה קורה בחוק ההסדרים.

אורי מקלב: וגם, היועץ המשפטי שבאמת נבר וחקר על כול פרט ופרט, ואנחנו נמצאים בחקיקה תמיד בדילמה הזאת שבין שהרשות רוצה לייעל את מעשיה ולשפר את מעשיה, מקבל השירות, וזה נראה לפעמים שזה לא קבוצות אבל בסופו של דבר, כשאנחנו מחברים את הכול ביחד, זה כול מיני קבוצות וכול מיני גילאים וכול מיני אופנים, וכשזה מתחבר ביחד בוודאי שיש פגיעה בהם.

אורי מקלב: אני אומר שתוקן הרבה אבל זה לא מושלם, ואני במיוחד מתייחס לאוכלוסיות שהן חריגות כמו האוכלוסייה החרדית, שיש לה את המגבלות שלה שזה לאו דווקא - - - אלא הגבלה אישית של הדברים האלה.

גלעד קריב: זו לא הגבלה, זו בחירה רעיונית-אמונית שצריך לכבד.

אורי מקלב: ולכן, צריך לתת להם גם את האפשרות לא כברירת מחדל אלא מראש לדברים האלה, ועוד דברים רבים שנמצאים בהסתייגויות – מצד אחד, אנחנו כמובן נבקש לתמוך בהסתייגויות שהגשנו, ומצד שני מצאתי חובה להודות על מה שכן נעשה, על חצי הכוס המלאה, שלושת-רבעי כוס מלאה שנעשה בעניין הזה, והסבלנות והדיון המעמיק והרחב שהיה פה אבל אני חושב שגם להסתכלות שלנו יש מקום בדיון הזה.

גלעד קריב: תודה, חבר הכנסת מקלב, גם על ההסתייגויות וגם על התרומה הגדולה שלך לדיון בכלל ולהשמעת קולם של קהלים שבוחרים או מודרים – או כך או כך – מנגישות טכנולוגית או מהשירותים הללו.

גלעד קריב: חבר הכנסת בגין, בבקשה.

זאב בנימין בגין: תודה, אדוני היושב-ראש.

זאב בנימין בגין: אני מנסה לנחש - -

גלעד קריב: אנחנו נסייע לך – ההסתייגות הראשונה שלך היא בסעיפים 26, 27, 28.

גלעד קריב: בקובץ הכללי של ההסתייגויות, אני מפנה את החברים שהסתייגויותיו של חבר הכנסת בגין הן בהסתייגות 26, 27, ו-28.

זאב בנימין בגין: תודה.

זאב בנימין בגין: אני מנסה לנחש אם הייתי מגיש את ההסתייגות הזאת גם לפני 30 או 40 שנה, כשהייתי יותר צעיר.

זאב בנימין בגין: אני חושב שכן.

זאב בנימין בגין: זו הסתייגות שעלתה או הנושא שעלה בה עלה בוועדה וגם חברתנו בקי כהן קשת, שמאוד הייתה פעילה בתחילת הדיונים, והיא מביאה קולות מין החיים, מין הציבור, ממה שנקרא "החיים האמיתיים", ואני חשבתי שיש מקום להסתייגות הזאת, שלמעשה אמורה לאפשר בניסוח זה או אחר לאנשים שלא אקרא להם קשישים ולא מבוגרים מאוד ולא גמלאים אלא זקנים – לי מותר להשתמש בביטוי הפשוט והאמיתי הזה, לאפשר להם בכל זאת לקבל את הדיוור הממשלתי בשתי האפשרויות.

זאב בנימין בגין: זו קבוצה מאוד קטנה באוכלוסייה, והיא אמנם גדלה אבל בכל זאת, אנשים נושרים ממנה מטבע הדברים וזה בערך אחוז אחד של האוכלוסייה, אני חושב שבגילי יש אולי רבע אחוז שעוד חיים יחד איתנו.

זאב בנימין בגין: אני מבין שיש התנגדות של הממשלה, אני גם כמובן חבר הקואליציה וחייב במשמעת הקואליציונית אבל בכל זאת, אבקש לנסות לשכנע מדוע הדבר הוא בלתי אפשרי.

זאב בנימין בגין: אם הוא קשור בתקציב, כפי שהייתי יכול לנחש, אנחנו נמנע בדרך הזאת את החיסכון שהיינו יכולים להגיע אליו אילו היה רק דיוור דיגיטלי והיינו מוותרים בכך על הדיוור הרגיל אבל בלאו-הכי האופציה הזאת קיימת.

זאב בנימין בגין: לכן, אני חושב שההצעה הזאת, וזה היה גם רעיון ששותף לו יושב-ראש הוועדה - -

אוסאמה סעדי: וגם אני.

זאב בנימין בגין: בסדר אוסאמה.

זאב בנימין בגין: אני לא מושך את הסתייגותי בגלל שזו גם הסתייגותך אבל אני באמת מבקש, קצת מאוחר כמובן, אבל הייתי רוצה להשתכנע בממשות של עניין ההתנגדות של הממשלה להצעה זו.

גלעד קריב: תודה, חבר הכנסת בגין.

גלעד קריב: אני רוצה לומר משהו גם לחברי הוועד הוגם לנציגי הממשלה: בשלבים האחרונים של הדיון, ואולי קצת חבל שזה התעורר בשלבים האחרונים, עלו שתי נקודות שנוגעות בעיקרן לציבור האזרחים הוותיקים.

גלעד קריב: האחת, היא - -

זאב בנימין בגין: תגיד זקנים, לא יקרה כלום.

גלעד קריב: ראשית, במסורת היהודית זקן זה תואר של כבוד.

גלעד קריב: אז אני אומר גם זקנים, גם אזרחים ותיקים, הכול טוב.

גלעד קריב: עלו שתי נקודות שאני חושב שהן חשובות: נקודה אחת הייתה האם אנחנו יכולים לייצר באמת מצב שככול הניתן מסרי האזהרה והחירום יישלחו לקהלים רחבים ככול הניתן.

גלעד קריב: במקרה של האזרחים הוותיקים, השאלה התחדדה – מה קורה כשאזרח ותיק נותן את פרטיו, הוא מוכן להצטרף לשירות הזה והוא לא צולח את בדיקת הכשירות?

גלעד קריב: אולי הוא צלח בהתחלה, בחלוף כמה שנים הוא לא צלח ואולי הוא לא צלח מלכתחילה.

גלעד קריב: האם העובדה שהוא לא יקבל דיוור דיגיטלי מורכב מהמדינה מצדיק את גריעתו מרשימת הטלפונים שיקבלו מסרונים על ענייני חירום.

גלעד קריב: ברור שיש לנו אינטרס שהוא יקבל הודעות חירום.

גלעד קריב: הסוגיה השנייה שעלתה היא הסוגיה שהתייחס אליה חבר הכנסת בגין – האם יש דרך לאפשר לאותם אזרחים ותיקים להצטרף לשירות הזה מבלי שהשירות הזה ימיר ויחריף את שליחת הדואר הרגיל, אם כהוראת שעה.

גלעד קריב: אנחנו מניחים שככול שנתקדם בשנים, ממילא אזרחים ותיקים ממילא אזרחים ותיקים הבאים בתור יהיו עם אוריינטציה דיגיטלית יותר גבוהה מהדור הנוכחי וכולי.

גלעד קריב: את הבקשה הראשונה שכללנו לתוך נוסח היו"ר בכך ששרת הפנים, שאחראית על המרשם כי היא זו שצריכה לייצר את הכוכבית הזאת במרשם שאומרת שהטלפון הזה הוא רק למסרי אזהרה, דבר שממילא קיים בחוק - -

אלעזר שטרן: נדמה לי שזאת שרת הכלכלה.

גלעד קריב: לדעתי זו שרת הפנים בהסכמת שרת הכלכלה או בהיוועצות עם שרת הכלכלה כי זו סמכות – לא משנה.

גלעד קריב: בכל מקרה, אני רוצה לומר שאת הבקשה הראשונה הכנסנו לתוך נוסח החוק באמצעות הסמכת השרה לקבל על-כך את ההחלטה.

גלעד קריב: מכיוון שזה הגיע ברגע האחרון אז לא יכולנו למצות את הדיון בעניין ואמרנו שנסמיך את שרת הפנים בהסכמה או בהיוועצות עם שרת הכלכלה.

גלעד קריב: הסוגיה השנייה, לצערי, לא קיבלנו הסכמה של המדינה לשלב אותה בהצעת החוק ולו כהסמכה.

גלעד קריב: ואני פה שב ואומר לחבריי שבעיניי זאת טעות.

גלעד קריב: אני מבין את עמדתכם שאי אפשר להתחייב על כך בחוק ושזה יוצר מרוכבות בהרבה מאוד מובנים, וזה לא העניין של החיסכון הכלכלי.

גלעד קריב: זה יוצר מצב שבו מי שמצטרף לשירות, יש לגביו חזקות מסירה ושקילות ויש משמעות משפטית דרמטית להצטרפות לשירות, ועכשיו אנחנו יוצרים עוד קבוצה.

זאב בנימין בגין: לא, לא, בהסתייגות, אנחנו קובעים שהחקיקה היא לגבי הדואר - - -

גלעד קריב: אז אני מסכים.

גלעד קריב: אני רק אומר שהכנסת האופציה הזאת כחובה לתותך החוק הייתה יוצרת מצב שברגע האחרון אנחנו יוצרים שלוש קבוצות: קבוצה של מי שלא מצטרף לשירות, קבוצה של מי שמצטרף לשירות וקבוצה של מי שמצטרף לשירות אבל הוראות השקילות וחזקת המסירה שהם לב-ליבו של החוק לא חלות עליו.

גלעד קריב: אני הצעתי לממשלה, ואני שב ומציע לממשלה, שגם בעניין הזה, כצעד שהוא כלפי ציבור האזרחים הוותיק – לפחות תעגנו בחוק את היכולת שלכם עכשיו ללכת ולבדוק את זה כי יכול להיות שזה גם יתרון מבחינת המערכות שלכם והתכליות שלכם, ויכול להיות שהנזק או הסיבוך לא כזה גדול, תבחנו את הסוגיה.

גלעד קריב: אם לא נכניס את זה לפחות ברמת ההסמכה הרי גם לא תוכלו לבדוק את הסוגיה מבלי תיקון חקיקה אבל אם ניצור את ההסמכה, תלך השרה ותבדוק.

גלעד קריב: אני אומר כך: ראשית, יכול להיות שכרגע קצת קשה לשים עוד הסתייגויות אבל אני מודיע מראש שאני אמליץ לחבריי לא לקבל את ההסתייגות של חבר הכנסת בגין כי היא מנוסחת לשון של חובה ולא של הסמכה של השרה.

גלעד קריב: אבל אני, כמנהגי בקודש, בתוך האישור המשמח של החוק בקריאה השנייה והשלישית, אודיע על רביזיה על החוק.

גלעד קריב: אתם תלכו ותחשבו האם אתם מוכנים לשים את סעיף ההסמכה, להרחיב את סעיף ההסמכה ששמתם לעניין מסרי החירום גם לעניין של האופציה הזאת.

גלעד קריב: תסכימו – מצוין, נפתח את הדיון רק לצורך העניין הזה.

גלעד קריב: לא תסכימו – נדבר מה עושים אבל אני באמת חושב שזה צעד מתבקש לכיוון ציבור האזרחים הוותיקים.

גלעד קריב: אני חושב שאם עורכת הדין קשת הייתה מעלה את הרעיון הזה בשלבים טיפה יותר מוקדמים גם היינו מגיעים פה לסיכום דברים יעיל.

גלעד קריב: זו כוונתי.

גלעד קריב: זה שההצעה תדחה כי זאת עמדת הממשלה זה לא סוף פסוק מבחינתנו לגבי האופציה הזאת ואני מציע לכם פשרת ביניים נאותה שמבחינה פרוצדורלית קל יהיה מאוד לטפל בה.

גלעד קריב: מכובדי, גמרנו את הנמקת ההסתייגויות.

גלעד קריב: תודה לכל המסתייגים.

גלעד קריב: אנחנו ניגש להצביע על ההסתייגויות אלא אם מי מהחברים כאן מתנגד.

גלעד קריב: אני מתכוון להצביע על ההסתייגויות במקבצים כפי שהם מופיעים במסמך ההסתייגויות.

גלעד קריב: אם מי מכם מתנגד, אנחנו נצביע אחת-אחת.

גלעד קריב: אם יש מישהו שמבקש הצבעה ספציפית על הסתייגויות בתוך מקבץ, אנא תאמרו לי וכך נעשה.

גלעד קריב: אם כך, אנחנו עוברים להצבעה.

גלעד קריב: אנחנו בעמוד 1, בקובץ ההסתייגויות ובקשות רשות הדיבור.

גלעד קריב: ראשית, אני מעלה את הסתייגויות 4-1 להצבעה כמקשה אחת.

גלעד קריב: מי בעד קבלת ההסתייגויות?

גלעד קריב: ההסתייגויות לא התקבלו.

גלעד קריב: אנחנו עוברים להסתייגויות 5 ו-6 ומצביעים עליהן ביחד, של קבוצת הציונות הדתית, ש"ס, קבוצת יהדות התורה וקבוצת הליכוד.

גלעד קריב: מי בעד קבלת ההסתייגויות, מי נגד?

גלעד קריב: ההסתייגויות לא התקבלו.

גלעד קריב: הסתייגויות 15-7 של יהדות התורה, הליכוד, ש"ס והציונות הדתית – מי בעד, מי נגד?

גלעד קריב: ההסתייגויות לא התקבלו.

גלעד קריב: הסתייגות 16 של הרשימה המשותפת – מי בעד קבלת ההסתייגות, מי נגד?

גלעד קריב: ההסתייגות לא התקבלה.

גלעד קריב: הסתייגות 17 נמחקה כאמור על-ידי ואנחנו לא מצביעים עליה.

גלעד קריב: אנחנו עוברים להצבעה על הסתייגות 18 של הציונות הדתית, ש"ס, יהדות התורה והליכוד.

גלעד קריב: מי בעד קבלת ההסתייגות?

גלעד קריב: ההסתייגות לא התקבלה.

גלעד קריב: ההסתייגות נדחית.

אלעזר שטרן: - - - הם לא פה.

גלעד קריב: הם לא פה.

גלעד קריב: אני תמיד מכבד.

גלעד קריב: הגישו, טרחו, נמקו – בסדר, הכול בסדר.

גלעד קריב: זו פררוגטיבה שלי, נכון?

גלעד קריב: מה יש לנו לפתוח חזית במקום שלא צריך?

גלעד קריב: לפחות על חברי הכנסת של יהדות התורה, אני יכול להעיד שתרמו תרומה גדולה מאוד לנוסחו הסופי של החוק, אז מתוך כבוד לחבר הוועדה, חבר הכנסת מקלב, אנחנו נצביע על הסתייגויות שלו.

גלעד קריב: אנחנו מצביעים על הסתייגויות 23-29, מי בעד?

גלעד קריב: מי נגד?

גלעד קריב: ההסתייגויות לא התקבלו.

גלעד קריב: אנחנו עוברים להסתייגויות לסעיף 3 – הסתייגות 24 ו-25.

גלעד קריב: מי בעד קבלת ההסתייגות?

גלעד קריב: מי נגד?

גלעד קריב: ההסתייגויות לא התקבלו.

אלעזר שטרן: אני רק אציין על הסתייגויות 26, 27, 28 – רשום פה שזה חבר הכנסת בגין והרשימה המשותפת אבל בגלל טעות, זה גם הקבוצות האחרות – יהדות התורה, ש"ס, הליכוד וכולי, גם הן מסירות את ההסתייגויות האלה.

גלעד קריב: בסדר גמור.

גלעד קריב: הסתייגות 26, 27, 28 – אלה ההסתייגויות שנומקו באופן ספציפי על-ידי חבר הכנסת בגין.

גלעד קריב: אני שב ואומר שאני מתכוון להצביע נגד ההסתייגויות אבל בשל ההסתייגויות האלה בכוונתי לבקש רביזיה על החוק כולו ולבוא אתכם בדין ודברים, ושמעתם את המלצתו החמה של יו"ר הוועדה.

גלעד קריב: מי בעד הסתייגויות 26-28?

גלעד קריב: מי נגד?

גלעד קריב: ההסתייגויות לא התקבלו.

גלעד קריב: ההסתייגויות נדחו.

אוסאמה סעדי: רביזיה.

גלעד קריב: חבר הכנסת אוסאמה סעדי מבקש רביזיה ספציפית.

גלעד קריב: אם המדינה תביא הצעת פשרה, אולי הוא יסכים להצעת הפשרה.

גלעד קריב: אנחנו מצביעים על הסתייגות 29 של יהדות התורה, הליכוד, ש"ס וקבוצת הציונות הדתית.

גלעד קריב: מי בעד?

גלעד קריב: מי נגד?

גלעד קריב: ההסתייגות לא התקבלה.

גלעד קריב: ההסתייגות נדחתה.

גלעד קריב: ההסתייגות 30 לסעיף 11 של הרשימה המשותפת – אנחנו נצביע במשותף גם על ההסתייגות וגם על ההסתייגות החליפית.

גלעד קריב: מי בעד?

גלעד קריב: מי נגד?

גלעד קריב: ההסתייגויות לא התקבלו.

גלעד קריב: ההסתייגות והנוסח החלופי נדחו.

אוסאמה סעדי: רביזיה.

גלעד קריב: רביזיה.

גלעד קריב: אנחנו בהסתייגות 31 של יהדות התורה, הליכוד, ש"ס והציונות הדתית – מי בעד?

גלעד קריב: מי נגד?

גלעד קריב: ההסתייגות לא התקבלה.

גלעד קריב: נדחתה.

גלעד קריב: לסעיף 16 – הסתייגות של קבוצת הרשימה המשותפת, אנחנו נצביע על הסתייגות מס' 32.

גלעד קריב: מי בעד?

גלעד קריב: מי נגד?

גלעד קריב: ההסתייגות לא התקבלה.

גלעד קריב: ההסתייגות נדחתה.

אוסאמה סעדי: רביזיה.

גלעד קריב: הסתייגות של חברינו, חבר הכנסת שמחה רוטמן לסעיף 17, הסתייגות מס' 33 – מי בעד?

גלעד קריב: מי נגד?

גלעד קריב: ההסתייגות לא התקבלה.

גלעד קריב: ההסתייגות נדחתה.

גלעד קריב: ההסתייגות שאני הגשתי בנושא השפה הערבית – הסתייגות 34.

גלעד קריב: מי בעד?

גלעד קריב: מי נגד?

גלעד קריב: ההסתייגות התקבלה.

גלעד קריב: ההסתייגות התקבלה פה אחד.

גלעד קריב: סעיף 18 – ההסתייגות של חבר הכנסת שמחה רוטמן, הסתייגות 35.

גלעד קריב: מי בעד?

גלעד קריב: מי נגד?

גלעד קריב: ההסתייגות לא התקבלה.

גלעד קריב: ההסתייגות נדחתה.

גלעד קריב: ההסתייגויות של חבר הכנסת שמחה רוטמן לסעיף 20 - הסתייגויות 36-39, נצביע עליהן כמקשה אחת.

גלעד קריב: מי בעד?

גלעד קריב: מי נגד?

גלעד קריב: ההסתייגויות לא התקבלו.

גלעד קריב: ההסתייגויות נדחו.

גלעד קריב: הסתייגות 40 היא הסתייגות שלי, אתם רואים את הנוסח.

גלעד קריב: מי בעד ההסתייגות?

גלעד קריב: מי נגד?

גלעד קריב: ההסתייגות התקבלה.

גלעד קריב: התקבלה פה אחד.

גלעד קריב: הסתייגויות 41-43 של קבוצת יהדות התורה, קבוצת הליכוד, קבוצת ש"ס וקבוצת הציונות הדתית.

גלעד קריב: מי בעד?

גלעד קריב: מי נגד?

גלעד קריב: ההסתייגויות לא התקבלו.

גלעד קריב: ההסתייגויות נדחו.

גלעד קריב: חבריי, אנחנו נמצאים עכשיו בשעה 13:50.

גלעד קריב: בשעה 14:20 אנחנו נקיים הצבעות על הרביזיות שהוגשו על-ידי חבר הכנסת אוסאמה סעדי.

גלעד קריב: אנחנו נבוא בדין ודברים ומיד לאחר הרביזיות אנחנו נצביע על החוק כולו.

גלעד קריב: תודה רבה לכולם.

גלעד קריב: הישיבה נעולה.